Diari Oficial de la Generalitat Valenciana


Sumari del DOGV 7229, del 07-03-2014 (2014/1835)

Notificació de la sentència dictada en el procediment ordinari número 1436/2008.
--------------------------------------------------------------------------------

### Dades del document

Número de DOGV
:   7229

Data del DOGV
:   07-03-2014

Secció del DOGV
:   IV. ADMINISTRACIÓ DE JUSTÍCIA

Número del document
:   2014/1835


Organisme emissor
:   Jutjat de Primera Instància Número 1 de Torrevieja

Tipus de document
:   Edicte

Notificació de la sentència dictada en el procediment ordinari número 1436/2008. [2014/1835]  
Juí procediment ordinari 1436/2008  
Part demandant: Ana María Zamorano Gallego.  
Part demandada: Enrique Zamorano Serrano.  
Sobre: ordinaris.  
En el juí a què es fa referència, s'ha dictat la resolució que té el text que, literalment, és com seguix:  
  
«Sentència número 518/2009  
Torrevieja, 4 de desembre de 2009  
Vistes pel magistrat jutge titular del Jutjat de Primera Instància número 1 d'esta ciutat i partit estes actuacions de juí ordinari, seguides entre:  
- Demandant: Ana María Zamorano Gallego, representada per la procuradora dels tribunals Agrela Pascual, assistida de l'advocat Barrios Ramos.  
- Demandat: Enrique Zamorano Serrano, en rebel·lia en estes actuacions.  
- Objecte del juí: contracte de préstec.  
  
Antecedents de fet  
Primer. El procurador de la part actora va presentar un escrit de demanda que va pertocar a este jutjat. Hi va exposar els fets i va al·legar els fonaments jurídics que estima que s'apliquen al cas. I acabava demanant que, després dels tràmits legals previstos, es dictara una sentència per la qual, en síntesi, es condemne el demandat al pagament de la quantitat reclamada més els interessos legals i les costes del pleit.  
Segon. Una egada admesa a tràmit la demanda mitjancant una interlocutòria d'este jutjat, es va comunicar a la part demandada perquè la contestara en el termini de 20 dies. Per una providència, es va declarar la part demandada en situació de rebel·lia processal.  
Tercer. La celebració de l'audiència prèvia va tindre lloc el dia 12 de novembre de 2009. Es va portar a efecte amb la compareixença de la part actora però no amb la compareixença de la part demandada. En l'acte, la part actora va proposar com a única prova la documental que consta en les actes del procés. Com que va ser esta l'única prova admesa, de conformitat amb l'article 429.8 de la Llei d'Enjudiciament Civil, es va declarar el juí conclús i vist per a sentència.  
  
Fonaments de dret  
Primer. Pretensions de la part actora i oposició del demandat  
L'actora, Ana María Zamorano Gallego, va sol·licitar que es dictara una sentència per la qual, en síntesi, es condemne la part demandada al pagament de la quantitat de 13.200 euros (a data de l'audiència prèvia va admetre haver-ne rebut 5.000, per la qual cosa la reclamació quedava establida en 8.200 euros) més els interessos legals i les costes del pleit.  
Tot això es base, en síntesi, en l'impagament de la quota de la comunitat per gastos de manteniment del port d'atracada de què és titular.  
La part demandada, Enrique Zamorano Serrano, va ser declarada en rebel·lia en estes actuacions. S'ha de recordar que la declaració de rebel·lia no implica l'aplanament ni l'admissió dels fets de la part demandada (article 496 de la Llei d'Enjudiciament Civil), i continua sent una càrrega de la part actora la prova dels fets que fonamenten les pretensions, com prescriu l'article 217.2 de la Llei d'Enjudiciament Civil: ?correspon a l'actor i al demandat reconvinent la càrrega de provar la certesa dels fets dels quals ordinàriament es desprenga, segons les normes jurídiques que s'hi apliquen, l'efecte jurídic corresponent a les pretensions de la demanda i de la reconvenció?.  
Segon. Motivació fàctica i jurídica  
D'acord amb el que assenyala l'actora en la demanda, la naturalesa jurídica del contracte verbal formalitzat per les parts hauria de ser la de préstec o mutu acord de voluntats pel qual una part ?mutuant o prestadora- entrega o l'altra ?mutuatària o prestatària- una cosa fungible, amb l'obligació de tornar-ne un altre tant de la mateixa espècie i qualitat, i pot pactar-se expressament que esta última part contraga, a més, l'obligació del pagament d'interés (article 1740, 1753 i 3703 PE).  
Els fets provats en el procediment deriven de la prova documental aportada. En concret, s'ha demostrat que les parts van formalitzar el dia 24 d'abril de 2006 un contracte de préstec. La part demandada ha deixat d'abonar la devolució de la totalitat del préstec i només n'ha abonat una part, la quantitat de 5.000 euros. Estos fets van ser acreditats en el procés. Així resulta de la prova documental que acompanya la demanda (document número 1, on consta la transferència pel préstec efectuat).  
  
Acreditada la realitat del contracte i el compliment per part de l'entitat actora del que s'hi havia pactat, entrega del capital pactat, sorgix l'obligació de pagament, de conformitat amb els articles 1089 i 1091, en relació amb els articles 1101 i 1108, del Codi Civil.  
Tercer. Interessos moratoris  
El Codi Civil establix, amb caràcter general, en l'article 1101, que el deutor morós està obligat a la indemnització de danys i perjuís pel retard, indemnització que ha de seguir les regles generals relatives a la responsabilitat civil contractual. Amb caràcter particular, el text legal que s'ha dit establix, en l'article 1108, que, si es tracta d'obligacions pecuniàries, la indemnització de danys i perjuís s'ha d'establir pel pacte entre les parts i, si no s'ha pactat, pel pagament dels interessos convinguts i, si no hi ha cap conveni, en l'interés legal.  
Quart. Costes del procés  
De conformitat amb l'article 394 de la Llei d'Enjudiciament Civil, que establix el principi de venciment objectiu, les costes del procediment s'han d'imposar a la part demandada.  
Vistos els preceptes esmentats i la resta dels que s'apliquen en general i pertinentment, en nom del rei i per l'autoritat conferida pel poble espanyol,  
  
Dispositiva  
I. Estime la demanda interposada per Ana María Zamorano Gallego, representada per la procuradora dels tribunals Agrela Pascual, contra Enrique Zamorano Serrano, en rebel·lia en les actuacions presents.  
  
II. Condemne Enrique Zamorano Serrano al pagament de la quantitat de 8.200 euros (quantitat deguda en data del juí), més els interessos legals des de la data de la interposició de la demanda, i les costes del pleit.  
S'ha d'unir una testimoniança d'esta resolució a les actuacions principals i s'ha de portar l'original al llibre de sentències d'este jutjat.  
Notifiqueu la resolució a les parts, amb l'advertiment que, pot interposar-s'hi un recurs d'apel·lació dins dels cinc dies següents a la notificació, que s'ha d'interposar davant d'este jutjat i el resoldrà l'Audiència Provincial d'Alacant. Per a la interposició d'este recurs, la part ha de consignar en el compte del jutjat la quantitat de 50 euros. L'admissió del recurs necessita que, en preparar-se, s'haja consignat, en l'entitat de crèdit oportuna i en el compte de depòsits i consignacions obert a nom del jutjat, la quantitat objecte del dipòsit, la qual cosa s'ha d'acreditar. No s'admet a tràmit cap recurs el depòsit del qual no estiga constituït. El Ministeri Fiscal queda exempt de constituir el depòsit. Si el recurrent ha incorregut en un defecte, omissió o error en la constitució del depòsit, es concedix a la part el termini de dos dies per a esmenar-lo i aportar, si cal, la documentació que ho acredite. Si no ho fa, es dictarà una interlocutòria que pose fi al tràmit del recurs, o que inadmeta la demanda, i quede ferma la resolució impugnada (DA 15 de la LO 1/2009, reforma de la legislació processal per a la implantació de la Nova Oficina Judicial, que modifica la LO 6/1985, d'1 de juliol, del poder judicial).  
  
Esta és la meua sentència, que pronuncie, mane i firme en el dia de la data.  
Diligència de publicació. En el dia de la data, el magistrat jutge que subscriu la resolució l'ha feta pública, per mitjà d'una lectura íntegra, constituït en audiència pública, de la qual cosa jo, el secretari judicial, en done fe.»  
  
Atés que es desconeix el domicili o residència actuals de la part demandada, per una resolució de hui, el jutge, de conformitat amb el que disposen els articles 156.4 i 164 de la Llei 1/2000, d'Enjudiciament Civil, ha disposat la publicació d'este edicte en un butlletí oficial, per a portar a efecte la diligència de notificar la sentència.  
  
Torrevieja, 29 de novembre de 2013.- El secretari judicial: José Antonio Villalgordo Cárceles.